recursal/SuperWikiNEXT-32B huggingface dataset:
**אוטאקאר שווצ'יק** (בצ'כית: **Otakar Ševčík**;‏ 22 במרץ 1852 – 18 בינואר 1934) היה כנר ומורה צ'כי לכינור. הוא נודע בזמנו כסולן, כנגן בהרכבים קאמריים ותזמורתיים ובמיוחד בשיטת הלימוד שלו לכינור ובספריו בתחום זה.

ביוגרפיה
--------

אוטאקאר שווצ'יק נולד בהוראז'דיוביצה, באזור פלזן שבבוהמיה, אז באימפריה האוסטרית.
את שיעורי הכינור הראשונים הוא קיבל מאביו.
מאוחר יותר היה תלמידו של אנטונין בנביץ בקונסרבטוריון של פראג (1870-1866).
התחיל את הקריירה שלו כקונצרטמייסטר של המוצרטאום בזלצבורג, שבו לימד.
אחרי שנת 1873 היה קונרטמייסטר של "התיאטרון הזמני" בפראג ושל אנסמבל האופרה הקומית שבתיארטון הרינג בווינה.
פעל בהמשך באוקראינה, אז חלק מהאימפריה הרוסית, במסגרת האגודה הרוסית למוזיקה.
ניגן שם בהרכבים שונים, לצד המלחין האוקראיני מיקולה ליסנקו ואחרים. בשנים 1874–1875 לימד כפרופסור במכללה למוזיקה בחארקוב ואחר כך בשנים 1875–1892 במכללה למוזיקה של אותה האגודה בקייב.

בשנת 1892 חזר למולדתו והתמנה לראש המחלקה לכינור בקונסרבטוריון של פראג, תפקיד שמילא עד שנת 1906. אחר כך לימד שיעורים פרטיים בעיר שבו התגורר, פיסק. בשנים 1909–1918 כיהן כראש החוג לכינור בהאקדמיה הקיסרית למוזיקה ואמנויות הבמה. עזב בשנת 1918 כשהפך לאזרח של צ'כוסלובקיה החדשה. הוא חזר ללמד בקונסרבטוריון של פראג עד שנת 1921. נסע לאחר מכן לבריטניה ולארצות הברית, בהן המשיך ללמד שיעורי כינור, בין השאר, בלונדון, בשיקגו, בבוסטון ובניו יורק.

שווצ'יק נפטר בשנת 1934 בעיר פיסק, בצ'כוסלובקיה.

עם תלמידיו נמנו קונסטנטין וואוט, יאן קובליק, רודולף קוליש, ואצלב טאליך, אריקה מוריני, מרי הול, סילווסטרה רבואלטאס, ויקטור קולאר, ירוסלב קוציאן, אפרם צימבליסט, האחים אמנואל וסטניסלב אונדז'יצ'ק ואחרים.

פעילותו בהוראת כינור
--------------------

ה"אטיודים" ו"שיטות הלימוד" שלו לכינור מהווים עד היום חומר לימוד חשוב ללומדים לנגן בכלי הזה.

### ספרי לימוד

* **לימודי יסוד לכינור** הידועים כ"שווצ'יר הקטן'" - כוללים 149 תרגילים למערכת חצאי הטון
* **Tonleitern + Akkordstudien für Violine** (סולמות ואטיודים לאקורדים לכינור)
* **Schule der Violintechnik** (לימודי טכניקת הכינור) (1883) - המיקום הראשון; - המיקום השני עד השביעי.; Variationen וריאציות לכינור אופוס 3 ;**Trillervorstudien** (תרגילי הכנה לטריל) אופוס 7 - **Lagenwechsel** (העתקת מיקום) אופוס 8;**Doppelgriff Vorstudien** (תרגילי הכנה בעצירה כפולה) - אופוס 9
* **Schule der Bogentechnik**(לימודי טכניקת הקשת) (1903)

### יצירות

* **ריקודים ומנגינות צ'כיים**

קישורים חיצוניים
----------------

ויקישיתוף מדיה וקבצים בנושא **אוטאקאר שווצ'יק** בוויקישיתוף

* אוטאקאר שווצ'יק, באתר MusicBrainz (באנגלית)
* אוטאקאר שווצ'יק, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007286036805171
* BIBSYS: 53055
* BNE: XX5064839
* BnF: cb139276884 (data)
* CiNii: DA11954465
* GND: 117471143
* ICCU: LO1V133220
* ISNI: 0000 0001 2123 906X
* LCCN: n88619664
* LNB: 000150953
* MusicBrainz: 4ca59185-0daa-487c-ab47-67d2e2f0cac3
* NDL: 001250977
* NKC: jk01122844
* NLA: 35712543
* NLK: KAC199636481
* NSK: 000124266
* NTA: 071323570
* RERO: 02-A004024245
* SUDOC: 120447533
* Trove: 1053426
* VIAF: 22330205
* WorldCat: lccn-n88619664

 |
**אוטאנס** (המאה ה-6 לפנה"ס) היה אציל פרסי חשוב שיזם את הקשר נגד גאומתה.

ביוגרפיה
--------

אוטאנס היה בנו של פארנאספס אציל פרסי מהשושלת האחמנית. הייתה לו אחות בשם **קסנדני** שנישאה לכורש, וילדה לו את כנבוזי השני, שנישא ל**פידימי**, בתו של אוטאנס.

לפני שיצא כנבוזי למצרים מינה את אחיו ברדיה כעוצר. אולם חשש שברדיה מתכוון למרוד בו ולכן רצח אותו בחשאי. אולם דבר הרצח נודע אך למעטים. ניצל זאת אמגוש בשם גאומתה שהיה דומה דמיון מפליא לברדיה המת, כדי להתחזות לו. כאשר כנבוזי שמע על כך הוא התאבד, וגאומתה הפך למלך החדש. הוא לקח את נשותיו של המלך הקודם ביניהם את פידימי והסתגר בארמונו. מה שהיה חשוד בעיני אוטאנס. הוא שאל את פידימי האם זה ברדיה האמיתי. פידימי ענתה שאינה יודעת כיוון שמעולם לא ראתה את ברדיה. על כן ביקש ממנה אוטאנס למשש את אוזניו של בעלה שכן לגאומתה הייתה חסרה אוזן. פידימי הסתכנה והצליחה לגלות שאכן חסרה לבעלה אוזן. היא ספרה זאת לאביה שהחל לתכנן את הקשר.

אוטאנס צרף אליו עוד שישה אצילים פרסיים רבי השפעה, גובריאס, הידרנס, מגבזוס, אספתינס, אינטפרנס, ודריווש. פרצו ביניהם חילוקי דעות, אוטאנס סבר שיש לשקול היטב את צעדיהם בטרם יפעלו. בעוד גובריאס ודריווש תמכו בהתנקשות בהקדם האפשרי. בסופו של דבר נכנע אוטאנס והשבעה החלו להתקדם לכיוון הארמון. בדרך נודע להם על התאבדותו של פריכסספס, אחד מקציניו של כנבוזי שגאומתה ניסה לשכנע אותו לתמוך בו. הם פרשו זאת כסימן טוב ונכנסו לארמון. השומרים שהכירו אותם נתנו להם להיכנס הם הגיעו במהירות אל חדרו של גאומתה לאחר שהרגו את השומרים. חמישה מהם נאבקו באחיו של גאומתה, בעוד גובריאס ודריווש דלקו אחרי גאומתה. דריווש הרג אותו לבסוף. לאחר מכן ערפו את ראשיהם של האמגושים. ובעזרת תושבי העיר טבחו באמגושים עד הערב. מאז נהגו הפרסים לחגוג את חג הרג האמגושים, במהלך החג נאסר על האמגושים לצאת מבתיהם ואמגוש שהפר את ההוראה נרצח.

לאחר חמישה ימים פרצו ביניהם חילוקי דעות בקשר לשיטת המשטר שיש לנקוט כעת. אוטאנס תמך בדמוקרטיה מלאה לאזרחים, מגבזוס תמך באוליגרכיה מצומצמת, בעוד דריווש רצה להחזיר את המונרכיה. הצעתו של דריווש התקבלה לבסוף והוא הפך למלך. אולם אוטאנס התנה עמו תנאי שלא הוא ולא בני משפחתו יהיו מחויבים להישמע להוראות המלך. דריווש מינה אותו בשנת 517 לפנה"ס לסטרפ של לידיה, עד שהוחלף בשנת 513 לפנה"ס בידי ארטפרנס.

לקריאה נוספת
------------

* הרודוטוס. **היסטוריה**. תרגמו וכתבו מבואות: בנימין שימרון ורחל צלניק-אברמוביץ. פפירוס, בית ההוצאה - אוניברסיטת תל אביב, 1998.
* **כתבי הירודוטוס**. מתורגמים מיוונית עם מבוא והערות מאת ד"ר אלכסנדר שור. ירושלים, ראובן מס, תרצ"ה. העתק דיגיטלי באתר "דעת".
* **כתובת ביסותון בתרגום לאנגלית**

הערות שוליים
------------

1. ↑  כתובת ביסותון, טור ראשון, שורה 10.
2. ↑  הרודוטוס, ספר ג', 61.
3. ↑  כתובת ביסותון, טור ראשון, שורה 11.
4. ↑  הרודוטוס, ספר ג', 67.
5. ↑  הרודוטוס, ספר ג', 69.
6. ↑  הרודוטוס, ספר ג', 70.
7. ↑  הרודוטוס, ספר ג', 75.
8. ↑  הרודוטוס, ספר ג', 78.
9. ↑  הרודוטוס, ספר ג', 79.
10. ↑  הרודוטוס, ספר ג', 80.
11. ↑  הרודוטוס, ספר ג', 81.
12. ↑  הרודוטוס, ספר ג', 82.
13. ↑  הרודוטוס, ספר ג', 83.
פירוש נוסף ערך זה עוסק בגן-חקלאי קרוב לבית. אם התכוונתם למשמעות אחרת, ראו בוסתן (פירושונים).
בוסתן ירושלמי וסוככה בשכונת עין כרם
**בּּוּסְתָּן** הוא גן-חקלאי ליד הבית אשר כולל בתוכו עצי פרי, שתילי ירקות ושיחי תבלינים. מקור המילה בפרסית (**بوستان**), שם פירושה: מקום של ריח. השימוש במילה החל ככל הנראה בתקופת האימפריה המוסלמית והוא מקביל לשימוש במילים 'גן' ו'פרדס' במקורות היהודיים. הבוסתן נבנה לרוב בקרבת מקור מים, ולכן הוא נפוץ במזרח התיכון שמאופיין במיעוט של גשמים. 

בבוסתן המודרני יש מערכות השקיה שתוכננו לצריכה חסכונית של מים, והן כוללות אמצעי עזר כמו מחשבים וטפטפות. המחשב יכול לקבוע את מועד ההשקיה, זמן ההשקיה, וכמות המים לכל אזור בגינה. כך למשל, ניתן לבצע את ההשקיה בשעות הלילה, דבר המונע התאדות המים.

הבוסתן נמצא במתחם מגודר היות שמצויים בו ירקות ופירות למאכל. אם מסביב לבוסתן נטעו עצים תהיה בכך הגנה מפני רוחות, העלולות לפגוע בעצים.

בתכנון טוב, אפשר לקבץ בבוסתן ירקות ופירות כך שיוכל לספק את צורכי המשפחה בעונות השנה. לעיתים, אפשר לגדל על אותו שטח עצים, שיחים וירקות - תלוי בטיבה של הקרקע, אשר קובע את מידת הניצול האפשרי שלה.

בדת ובתרבות
-----------

על פי ספר בראשית בגן עדן היה בוסתן:

> 
> וַיִּטַּע ה' אֱלֹהִים, גַּן-בְּעֵדֶן מִקֶּדֶם; וַיָּשֶׂם שָׁם, אֶת הָאָדָם אֲשֶׁר יָצָר. וַיַּצְמַח ה' אֱלֹהִים, מִן-הָאֲדָמָה, כָּל-עֵץ נֶחְמָד לְמַרְאֶה, וְטוֹב לְמַאֲכָל וְעֵץ הַחַיִּים, בְּתוֹךְ הַגָּן, וְעֵץ, הַדַּעַת טוֹב וָרָע. וְנָהָר יצֵא מֵעֵדֶן, לְהַשְׁקוֹת אֶת-הַגָּן; וּמִשָּׁם, יִפָּרֵד, וְהָיָה, לְאַרְבָּעָה רָאשִׁים.
> 
> 
> 
> — פרק ב' ח'-י'
>

ראו גם
------

* פרמקלצ'ר

קישורים חיצוניים
----------------

ויקישיתוף מדיה וקבצים בנושא **בוסתן** בוויקישיתוף
* שירלי פרסבורגר ועמית פורת, בוסתנים - תרבות הולכת ונעלמת, קונספציה

הערות שוליים
------------

1. ↑  ידין רומן, הכרוב מגן האלוהים, הספרייה הווירטואלית של מטח
**פטר פלאצר** (בגרמנית: **Peter Platzer**; ‏29 במאי 1910 – 13 בדצמבר 1959) היה כדורגלן אוסטרי, ששיחק בעמדת השוער. היה שוערה של "נבחרת הפלא האוסטרית" בשנות ה-30.

ביוגרפיה
--------

פלאצר נולד באימפריה האוסטרו-הונגרית בשנת 1910 והחל את הקריירה ב-AC בריגיטנאואר עמה כמעט זכה באליפות בעונת 1927/28 לאחר וסיימו במקום השני. הוא עבר בשנת 1929 לקבוצה AC פלורידסדורפר ולאחר חמש שנים בה חתם באדמירה ואקר. פלאצר הגיעה עמה להצלחות כשבעונתו הטובה ביותר ב-1933/34 זכה בדאבל וסיים כסגן גביע מיטרופה לאחר הפסד בגמר לבולוניה האיטלקית. בשנים הבאות היה אלוף אוסטריה שלוש פעמים נוספות וסיים את הקריירה בה בשנת 1940.

לאחר הפרישה ניהל בית קפה בארדברג מאמצע שנות ה-30. פלאצר נפטר ב-13 בדצמבר 1959 בגיל 49 ונקבר בבית העלמין המרכזי בווינה. משנת 1993 נקרא רחוב על שמו בשם פלאצרגאסה שבעיר וינה.

### נבחרת אוסטריה

בתקופה ששיחק בפלורידסדורפר הוא משך את תשומת ליבו של מאמן "נבחרת הפלא האוסטרית", הוגו מייזל. בשנת 1931 ערך פלאצר את הופעת הבכורה בתיקו   
 2–2 נגד הונגריה בבודפשט, כאשר שוערה הראשון רודי הידן נפצע לקראת סיום המשחק. משחק זה היה במסגרת גביע מרכז אירופה של 1931–1932 בו גם זכתה אוסטריה בסיום הטורניר. פלאצר הגיעה עמה למקום הרביעי במונדיאל 1934 לאחר שאליו הגיעו כפייבוריטית לזכייה. בחצי הגמר נגד המארחת איטליה הפסידו 1–0 משער שנוי במחלוקת. במהלכו קפטן וכוכב האיטלקים, ג'וזפה מאצה, התנגש עם פלאצר ובכך מנע ממנו סיכוי לעצור את אנריקה גואיטה שכבש את השער. בכל ארבעת משחקי הנבחרת בטורניר פתח כשוער הראשון.

הופעתו האחרונה במדיה הייתה ב-24 באוקטובר 1937 נגד צ'כוסלובקיה, ולאחר האנשלוס זומן לשחק עבור גרמניה הנאצית בשני משחקים נגד הנבחרות בלגיה ואיטליה בשנת 1939.

תארים
-----

אדמירה ואקר
* אליפות אוסטריה (4): 1934, 1936, 1937, 1939
* הגביע האוסטרי: 1934

נבחרת אוסטריה
* מקום רביעי בגביע העולם: 1934
* גביע מרכז אירופה: 1931–1932

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams

| **נבחרת אוסטריה – מונדיאל 1934** |
| --- |
| 1 אורבאנק • 
2 ביצאן • 
3 בראון • 
4 ינדה • 
5 האסמן • 
6 הופמן • 
7 הורוואט • 
8 ואגנר • 
9 וולצהופר • 
10 וירטל • 
11 צישק • 
12 ססטה •
13 שטרוך • 
14 סיזאר •
15 סמיסטיק •
16 פלאצר •
17 פרנזל •
18 קבורק •
19 ראפטל •
20 שאל •
21 סינדלר •
22 שמאוס •
מאמן: מייזל | אוסטריהאוסטריה |
**מנגינות קופים** (באנגלית: **Monkey Melodies**) הוא סרט הנפשה קצר אמריקאי משנת 1930. זהו הסרט ה-13 בסדרת הסרטים "סימפוניות טיפשיות".

עלילה
-----

כל החיות בג'ונגל שרות ורוקדות, בעיקר קופים ופרימטים אחרים עם עופות ותנינים עם ריקוד משלהם. העלילה מתרכזת סביב שניים מהקופים שמאוהבים ומבטאים את הרומנטיקה שלהם בצורה של ריקוד וקצב לאורך הסרט.

הפקה
----

ההפקה של מנגינות הקופים התרחשה מיולי עד אוגוסט 1930. במהלך ההפקה, האנימטורים לא השתמשו בדפי מודל כדי לשמור על עיצוב הדמויות עקביות. בהתאם לאמן, הקופים יצוירו באמצעות סגנונות שונים.

הסרט מציג מספר שירים ומנגינות כולל, למטה בעיר הג'ונגל (אדוארד מאדן ותאודודר מורס, 1908), ירח דבש אבא דאבה (ארתור פילדס וולטר דונובן, 1914), נרקיס (אתלברט נווין, 1899), במחנה בג'ורג'יה. Town Meeting (קרי מילס, 1897), ושימוש קצר בלחן סנט לואיס בלוז (ויליאם כריסטופר הנדי, 1914).

ביקורות
-------

וראייטי (15 באוקטובר 1930): "רק קצת יותר טוב מהרצף הרגיל של סרטים קצרים מצוירים. בהינתן סנכרון מוזיקלי טוב, שמושך כמה צחוקים יחד עם התעלולים של הדמויות המצוירות. כאן אלו שני נזירים שהם המתוקים, עם אליגטור נבל. דברים רגילים, מבושל בצורה אחרת."

Motion Picture News (18 באוקטובר 1930): "חכם בטיפשות: לכל השאר, כך נראה, היה יום המצויר שלו. עכשיו זה הקופים. וולט דיסני די התעלה על עצמו במבחר התנוחות והתנועות המגוחכות שדרכן הוא מכניס את דמויות העט והדיו שלו. האנימציות מסיטות את פניו. כשהם מתחכמים בצורה מטופשת וזה בדיוק מה שהמפיק עשה עם מנגינות קופים."

הסרט היומי (26 באוקטובר 1930): "פרק אהבה קטן בג'ונגל, עם שני סימאנים בתור המתוקים ותנין בתור הנבל המאיים, מספק את המסגרת לקומדיה המצוירת הזו. כל הכבוד כל הכבוד הן בפעולה והן בתוצאה מסונכרנת."

מדיה ביתית
----------

הסרט הופץ למדיה ביתית ב-19 בדצמבר 2006, באוצרות וולט דיסני: עוד סימפוניות טיפשיות, כרך ב'.

קישורים חיצוניים
----------------

* "מנגינות קופים", במסד הנתונים הקולנועיים IMDb (באנגלית)
* "מנגינות קופים", באתר AllMovie (באנגלית)
* "מנגינות קופים", במסד הנתונים הקולנועיים KinoPoisk (ברוסית)

הערות שוליים
------------

1. 1 2  "Walt Disney's "Monkey Melodies (1930) |". *cartoonresearch.com*. נבדק ב-25 במרץ 2019. `{{cite web}}`:  (עזרה)
2. ↑  "Talking Shorts". *Variety*: 25. 15 באוקטובר 1930. נבדק ב-23 בפברואר 2020. `{{cite journal}}`:  (עזרה)
3. ↑  "Short Subjects". *Motion Picture News*: 54. 18 באוקטובר 1930. נבדק ב-23 בפברואר 2020. `{{cite journal}}`:  (עזרה)
4. ↑  "Reviews of Sound Shorts". *The Film Daily*: 11. 26 באוקטובר 1930. `{{cite journal}}`:  (עזרה)
**מנגינות מצריות** (באנגלית: **Egyptian Melodies**) הוא סרט הנפשה קצר אמריקאי משנת 1931, ה-21 בסדרת הסרטים "סימפוניות טיפשיות". הסרט הקצר הופק על ידי וולט דיסני ובוים על ידי וילפרד ג'קסון.

עלילה
-----

בסרט, עכביש נודד לתוך קבר מצרי. הכניסה שלו נראית כאילו עוקב אחרי העכביש והיא בהחלט טכניקה בולטת באנימציה של התקופה. ברגע שהוא נכנס לקבר, המומיות מתחילות לרקוד וההירוגליפים מתעוררים לחיים.

ביקורת
------

וראייטי (23 בפברואר 1932): "אחת הסרטים הטובים בסדרת סימפוניות טיפשיות של וולט דיסני וסתם חומר מילוי הוגן. כתיבה יפה, כרגיל בסדרה הזו, יוצאת מן הכלל. מתחילה כאילו היא עומדת להיות מקורית, עם רקע מצרי, ואחד הספינקסים פתאום פותח דלת. עכביש זוחל במסדרונות ובמורד מסדרונות, עם הדברים הרגילים של רוח הרפאים והמומיה."

מדיה ביתית
----------

הסרט הקצר הופץ ב-4 בדצמבר 2001, באוצרות וולט דיסני: סימפוניות טיפשיות - קלאסיקות מוזיקליות היסטוריות.

קישורים חיצוניים
----------------

* "מנגינות מצריות", במסד הנתונים הקולנועיים IMDb (באנגלית)
* "מנגינות מצריות", באתר AllMovie (באנגלית)
* "מנגינות מצריות", באתר Rotten Tomatoes (באנגלית)
* "מנגינות מצריות", במסד הנתונים הקולנועיים KinoPoisk (ברוסית)

הערות שוליים
------------

1. ↑  "Talking Shorts". *Variety*: 13. 23 בפברואר 1932. נבדק ב-23 בפברואר 2020. `{{cite journal}}`:  (עזרה)
2. ↑  "Silly Symphonies: The Historic Musical Animated Classics DVD Review". *DVD Dizzy*. נבדק ב-20 בפברואר 2021. `{{cite web}}`:  (עזרה)
מראה הטירה מכביש A71.
**טירת אבונדייל** או **טירת סטרטהייבן** (באנגלית: **Avondale Castle** או **Strathaven Castle**) היא טירה הממוקמת בסמוך לעיירה סטרטהייבן בדרום לנרקשייר שבסקוטלנד.

היסטוריה
--------

הטירה הוקמה ככל הנראה בשנת 1350 לערך על ידי משפחה מקומית בשם ביירד. לימים הועברה הטירה לידי משפחת סינקלייר ולאחר מכן לרוזני דאגלס. לאחר שג'יימס השני, מלך סקוטלנד הביס את רוזני דאגלס בשנת 1455, הוא בזז את הטירה והרס חלקים נרחבים ממנה.

בשנת 1457 הוענקו שרידי הטירה לסר אנדרו סטיוארט, נכדו של מרדוך סטיוארט, דוכס אולבני. סטיוארט, לימים לורד אבונדייל, בנה את הטירה מחדש. בשנת 1534 הועברה הטירה לידי סר ג'יימס המילטון מפינארט אשר הרחיב את הטירה, ובשנת 1611 נמכרה הטירה לג'יימס המילטון, מרקיז המילטון. 

הטירה ננטשה בשנת 1717, ובהיעדר תחזוקה נהרסה בשל פגעי מזג האוויר.

שרידי הטירה מהווים אתר לאומי היסטורי בסקוטלנד.

תיאור המבנה
-----------

הטירה ניצבת בראש תל מלאכותי בחלקו. מבנה התל מעניק לטירה הגנה ממזרח, דרום וממערב. 

מבנה הטירה היה מבנה מלבני, בן שלוש קומות, שמידותיו 11.2 מטרים על 21.2 מטרים. בפינה הצפון מזרחית של המבנה נבנה מגדל מעגלי, ומגדל נוסף הבולט מהמבנה מצוי בפינה הדרום מזרחית של המבנה. עמדות התותחים שבמגדל העגול נוספו, ככל הנראה במאה ה-16.

קישורים חיצוניים
----------------

ויקישיתוף מדיה וקבצים בנושא **טירת אבונדייל** בוויקישיתוף
* אתר האינטרנט הרשמי של טירת אבונדייל
* תיאור המגדל
**ריצ'רד פול אוונס** (באנגלית: **Richard Paul Evans**;‏ נולד ב-11 באוקטובר 1962) הוא סופר אמריקאי שספריו נכנסו לרשימת רבי-המכר של הניו יורק טיימס.

ריצ'רד פול אוונס נולד בגדל בסולט לייק סיטי. הוא סיים אוניברסיטת יוטה בשנת 1964 והחל לעבוד בתחום הפרסום. בזמן הפנוי הוא כתב סיפורי חג מולד לילדים. ריצ'רד פול אוונס לא הצליח למצוא סוכן שיוציא לאור את הספר ולכן הוציא לאור את הספר באופן עצמאי בשנת 1993. הספר זכה להצלחה מקומית.

בשנת 1994 הספרו The Christmas Box hit #2 נכלל ברשימת רבי-המכר של הניו יורק טיימס. הוא חתם על חוזה עם "סיימון אנד שוסטר" ששלמו לו 4.2 מיליון $ על הספרים העתידיים. בשנת 1995 יצאה לאור מחדש את ספרו הראשון הוא הגיע למקום הארשון ברשימת ניו יורק טיימס. באותה שנה על בסיס הספר צולם סרט בו השתתפו ריצ'רד תומאס ומורין או'הרה.

בשנת 1996 על בסיס ספרו Timepiece צולם סרט טלוויזיה ובהמשך צולמו סרטים נוספים. בשנת 2011 הוא פרסם ספר "הרפתקאותיו של מייקל ויי: האסיר מתא 25" שהיה הספר הראשון בסדרה של מייקל ויי. בסדרה זו נכתבו שבעה ספרים.

בשנת 2022, ספרו "יומנה של נואל" עובד לסרט של נטפליקס. 

ריצ'רד אוונס כתב יותר מ-40 ספרים, שעיקר מבוססים על נושאי נוצרות וערכי המשפחה. הספרים זכו במספר פרסים.

קישורים חיצוניים
----------------

* 

* אתר האינטרנט הרשמי של ריצ'רד פול אוונס (באנגלית)
* ריצ'רד פול אוונס, ברשת החברתית טוויטר
* רשימת ספרים ופרסים באתר שלסיימון אנד שוסטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007503142705171
* BIBSYS: 90980920
* BNE: XX1174697
* BnF: cb12505500w (data)
* GND: 121909956
* ISNI: 0000 0003 7538 9877
* LCCN: n95047423
* MusicBrainz: 48da90cc-3f75-4dfb-9777-dcf851697954
* NDL: 00513129
* NKC: xx0024624
* NLK: KAC200702044
* NLP: A17489040
* NTA: 140667512
* SUDOC: 034284605
* VIAF: 165087647
* WorldCat: lccn-n95047423

 |
**מנגבי לבן-עורף** או **מנגבי הפיה** וכן **מנגבי אפרורי** (שם מדעי: ***Cercocebus atys***) הוא מין של קוף ממשפחת קופים בעלי זנב החיי ביערות אפריקה המערבית ונמצא בסכנת הכחדה עקב בירוא יערות. 

המנגבי יכול להגיע למשקל 10 ק"ג. הוא בעל פרווה אפורה-כסופה ובעל פנים לבנות ועורף לבן. העיניים בולטות וצבעם ורדרד. החזה לבן וגם הבטן, אך הרגליים והזנב אפורים. 

קוף זה הוא מטפס טוב החי בין ענפי העצים של יערות הגשם הטרופיים. הוא חי גם בביצות, ביצות מנגרובים, יערות פתוחים ושדות מיוערים. הוא ניזון הן מהחי והן מהצומח, בעיקר מזרעים ומפירות, אך גם מבעלי חיים קטנים. 

קופי המנגבי יכולים לחיות בקבוצות של עד 95 פרטים, אך בדרך כלל הם יכללו פחות פרטים. הקבוצה צועדת יחדיו ביער ומחפשת מזון ואם אחד מחבריה מבחין בטורף הוא משמיע אזעקה אותה כל חברי הקבוצה שומעים ומגיבים. הם יכולים לקפוץ מיד למטה או אל ענפים נמוכים וסבוכים בהם טורפיהם לא יכולים להגיע.

הם נטרפים על ידי נמרים, עופות דורסים, נחשים גדולים ושימפנזות.

לקוף זה 2 תת-מינים:

* *Cercocebus atys atys*
* *Cercocebus atys lunulatus*

קישורים חיצוניים
----------------

ויקישיתוף מדיה וקבצים בנושא **מנגבי לבן-עורף** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

הערות שוליים
------------

1. ↑  מנגבי לבן-עורף באתר הרשימה האדומה של IUCN
2. ↑  מילון בעלי חיים: נכר (תשל"ב), 1972, באתר האקדמיה ללשון העברית
**מנגבי טאנה** (שם מדעי: *Cercocebus galeritus*) הוא מין של פרימט מהסוג מנגבי האנדמי ליערות שמדרום לנהר טאנה שבקניה. לא כל החוקרים מכירים במין נדיר זה וחלק מייחסים אותו למין הקרוב מנגבי סנג'ה (*Cercocebus sanjei*).

מאפיינים
--------

מנגבי זה הוא פרימט בינוני בעל זנב ארוך חצי-לופתני באורך של 40 עד 76 ס"מ והוא בעל פרווה חומה-צהובה כשהראש עוטה רעמת פרווה ארוכה וכהה. הפנים כהות אך בעלות עפעפיים לבנים, בהירים יותר מקרוביו לסוג. הוא בעל לסתות עבות המותאמות לפיצוח אגוזים בעוצמה חזקה. הזכרים גדולים יותר מהנקבות כשאורך הזכרים כ-49 עד 63 ס"מ ומשקלם 9.6 עד 10.2 ק"ג. אורך הנקבות 44 עד 53 ס"מ ומשקלן 5.3 עד 5.5 ק"ג בקירוב.

הקוף הוא שוכן קרקע או עצים והוא פעיל יום החי בקבוצות של בין 1 ל--36 פרטים, ולעיתים נדירות נראה בקבוצות של 50 עד 60 פרטים. המנגבי הוא אוכל כל המתבסס על פירות ואגוזים.

המנגבי הוא שוכן יערות קטנים במזרח קניה סמוך לנהרות ולצידו חיים באזור עוד מספר פרימטים. הקוף מצוי בסכנת הכחדה עקב בירוא היערות בהם חי וחלקם גם ניצודים בידי חקלאים לאחר שהם גורמים לנזקים. כיום זהו מין מוגן שאוכלוסייתו העולמית מונה בין 1,000 ל-1,300 פרטים בוגרים.

קישורים חיצוניים
----------------

ויקישיתוף מדיה וקבצים בנושא **מנגבי טאנה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  מנגבי טאנה באתר הרשימה האדומה של IUCN
**מפלגה לאומית ערבית** (בערבית: **الحزب القومي العربي**) הייתה סיעה ערבית-ישראלית בכנסת ה-15. את הסיעה הקימו הח"כים מוחמד כנעאן ותאופיק ח'טיב לקראת סוף כהונת הכנסת ה-15, לאחר שפרשו מסיעת רע"מ (רשימה ערבית מאוחדת).

בבחירות 2003 המפלגה עדיין הייתה חלק מרע"מ ונציגה חבר הכנסת מוחמד כנעאן שובץ במקום ה-4 ברשימת רע"מ לכנסת ה-16, אך רשימת רע"מ זכתה אך ורק ב-2 מנדטים בכנסת ה-16. חבר הכנסת תאופיק ח'טיב עבר למרצ לאחר מגעים איתם ועם מפלגת עם אחד.

ח"כ לשעבר מוחמד כנעאן רצה לרוץ במשותף עם חד"ש לכנסת ה-17, אך זו החליטה לדחותו ולכן הוא התמודדו ברשימה עצמאית - **המפלגה הלאומית הערבית**, תחת האותיות **קפ**. ימים אחדים לפני הבחירות החליטה המפלגה להסיר את מועמדותה ולתמוך בבל"ד. עם זאת, הפתק של המפלגה הופיע בקלפיות, ואף נרשמו לזכותה 738 קולות.

המפלגה התמודדה בפוריידיס תחת השם "המפלגה הלאומית הערבית" בבחירות לרשויות המקומיות בשנת 2003 וגם בשנת 2008, שם היא זכתה למנדט אחד. לקראת הבחירות לכנסת העשרים התאחדה המפלגה עם מד"ע לריצה משותפת ברשימה הערבית, כשראשה מוחמד כנעאן מוצב במקום השני ברשימה.

קישורים חיצוניים
----------------

* 

* אתר האינטרנט הרשמי של מפלגה לאומית ערבית (הקישור אינו פעיל, 13 באוגוסט 2022)
* סיעת מפלגה לאומית ערבית בכנסת החמש־עשרה, באתר הכנסת

| רשימות שהתמודדו בבחירות לכנסת השבע עשרה |
| --- |
| מיוצגות בכנסת ה-16 | העבודה • ש"ס • הליכוד • יהדות התורה • מרצ • רע"מ-תע"ל • חד"ש • בל"ד • שינוי |  |
| לא מיוצגות בכנסת ה-16 | קדימה • ישראל ביתנו • איחוד לאומי-מפד"ל • מפלגת הגמלאים • הירוקים • עלה ירוק • חזית יהודית לאומית • רע"ש - זכויות הגבר במשפחה • חרות - התנועה הלאומית • צומת • דע"ם • חץ • ברית עולם • לידר • מפלגה לאומית ערבית • תפנית • כוח הכסף - למיגור שלטון הבנקים • לב • לחם • הציונות החדשה • עוז לעניים • עתיד אחד - עתיד טוב לישראל |
| מפלגות בישראל • הכנסת • פוליטיקה של ישראל |
**הרנני אזוודו ז'וניור** (בפורטוגזית: **Hernani Azevedo Júnior**; נולד ב-27 במרץ 1994) הוא כדורגלן ברזילאי המשחק בעמדת הקשר בגנואה.

השחקן שיחק בקבוצת הכדורגל אתלטיקו פרנאאנסה משנת 2013 ועד דצמבר 2016, עת הוחתם ל-5 שנים בקבוצת הכדורגל "זניט סנקט פטרבורג". שיחק במדי נבחרת ברזיל עד גיל 17 וזכה עימה באליפות דרום אמריקה בשנת 2011.

קריירה
------

### במועדונים

הרנני, יליד העיר סאו גונסלו דו סאפוקאי שבמדינת מינאס ז'ראיס, התחיל את הקריירה המקצועית שלו בגיל 15 בקבוצת הנוער של אתלטיקו פרנאאנסה. הוא שיחק כקשר בקבוצה והושאל לחצי עונה לקבוצה הבוגרת של ז'וינוויל, כשהוא בן 19. עונה לאחר מכן חזר לקבוצת אתלטיקו פרנאאנסה ושיחק במדי הקבוצה מאז. הוא זכה עם הקבוצה באליפות מדינת פרנה בשנת 2016.

ב-15 בדצמבר 2016 עבר הרנני לזניט סנקט פטרבורג, כשהמועדון הרוסי משלם תמורתו לאתלטיקו פרנאאנסה 1,75 מיליון יורו. הרנאני חתם חוזה ל-5 שנים. ב-16 בפברואר 2017 הופיע לראשונה במדי זניט במשחק נגד אנדרלכט הבלגית. במרץ אותה שנה עשה את הופעת הבכורה שלו בליגת העל הרוסית בכדורגל במשחק הליגה נגד צסק"א. באוגוסט 2017 הושאל למשך עונה אחת לסנט אטיין.

ביוני 2018 חזר להרכב זניט. את שער הבכורה הבקיע בהפסד זניט לארסנל טולה במחזור ה-16, במשחק שהסתיים בתוצאה 4:2 לארסנל ב-3 בדצמבר 2018.

ביולי 2019 הושאל לפארמה למשך עונה אחת במהלכה הבקיע את שער הניצחון בשלב 16 האחרונות בגביע. בתום העונה פארמה הפעילה אופציית רכישה ורכשה אותו מזניט תמורת 4,35 מיליון יורו. באוגוסט 2021 הושאל לגנואה.

### בנבחרת הלאומית

ערך את הופעת הבכורה שלו במדי נבחרת ברזיל עד גיל 17 ב-2011 והגיע עם הנבחרת לתואר אלופת דרום אמריקה.

תארים
-----

* **אתלטיקו פרנאאנסה**
	+ אליפות מדינת פרנה - 2016
* **נבחרת ברזיל**
	+ אליפות דרום אמריקה עד גיל 17: 2011

קישורים חיצוניים
----------------

ויקישיתוף מדיה וקבצים בנושא **הרנני אזוודו ז'וניור** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר ESPN
* דף השחקן באתר הרשמי של אתלטיקו פרנאאנסה (בפורטוגזית)

הערות שוליים
------------

1. ↑  דיווח על מעברו של הרנאני באתר זניט סנקט פטרבורג
2. ↑  Новый Витсель и головная боль Карреры. 5 трансферов РФПЛ, которые уже состоялись
3. ↑  Zenit St Petersburg sign Hernani from Atletico Paranaense
הטירה באגם
**טירת אורט** (גרמנית: **Schloss Ort**) היא טירה אוסטרית הנמצאת באגם טראונזה, בגמונדן, 19 קילומטרים מפקלברוק, בירת מחוז פקלברוק, בדרך לזאלצקמרגוט.

היסטוריה
--------

### הקמת הטירה

הטירה נוסדה בשנת 1080, ושיפור והרחבת הטירה נמשכו לתוך המאה ה-13. ב-1344 האחים פרידריך וריינפרכט הראשון מוולסי רכשו את הטירה, ועברה לבעלותו הבלעדית של פרידריך ב-25 בינואר 1350. הטירה נשארה ברשות המשפחה עד לשנת 1483, אז עברה הטירה לרשות פרידריך השלישי, קיסר האימפריה הרומית הקדושה.

### 1484-1689

בין השנים 1484 - 1491 הטירה הייתה מושב מושל אוסטריה עילית, גוטהרד משטרנברג. מ-1492, ברנהרד משטרנברג וצאצאיו שלטו בטירה עד שנת 1584. לאחר שעברה הטירה מספר בעלים, כולל העיר גמונדן עצמה, הגיע הטירה לבעלותו של לאופולד הראשון, קיסר האימפריה הרומית הקדושה.

### העת המודרנית

בשנת 1876, נרכשה הטירה על ידי הארכי-דוכס יוהאן סלבטורה מאוסטריה. מאוחר יותר, שינה יוהאן את שמו וקרא לעצמו יוהאן מאורט, על שם הטירה שרכש. לאחר מותו בטביעה בים, והכרזתו כמת בשנת 1911, נרכשה הטירה על ידי פרנץ יוזף הראשון, קיסר אוסטריה. הטירה נועדה עבור תלמידי בתי הספר בגמונדן, אבל מלחמת העולם הראשונה שיבשה את תוכניות אלו.

בין השנים 1919 - 1973 הטירה הייתה מוזנחת וללא טיפוח.

כיום הטירה משמשת כמרכז למידה עבור המשרד הפדרלי לקרקעות ויערות (*Bundesministeriums für Land- und Forstwirtschaft*). ב-5 בינואר 1995 נרכשה הטירה באופן רשמי על ידי העיר גמונדן. החל משנת 1996 עד 2004 שימשה הטירה כאתר צילומים עבור סדרת הטלוויזיה "שלוסהוטל אורט".

קישורים חיצוניים
----------------

ויקישיתוף מדיה וקבצים בנושא **טירת אורט** בוויקישיתוף
**עדנה בורנשטיין** (נולדה בשנת 1937) היא שחיינית עבר ישראלית. היא האישה השנייה שצלחה את הכנרת לאורכה (1954) והשישית בכלל. הראשונה שצלחה מחיפה לראש הנקרה יחד עם עודד פז, מרחק של 32 ק"מ (1956) והייתה לאדם הישראלי השני שניסה לצלוח את תעלת למאנש בשחייה בשנת 1957 אך ללא הצלחה.

ביוגרפיה
--------

בורנשטיין גדלה בבני ברק. היא התאמנה בקבוצת ברית מכבים עתיד.

ב-23 באוקטובר 1954 צלחו שתי נשים ראשונות את הכנרת לאורכה מטבחה לדגניה א'. בורנשטיין בת ה-17 סיימה שנייה בתוצאה של 9:40 שעות, אחרי מלכה טננבאום בת ה-19 (9:20:40 שעות).

ביולי 1956 צלחה בורנשטיין ביחד עם עודד פז מנמל חיפה לראש הנקרה מרחק של 32 ק"מ, בתוצאה של 12:50 שעות, המרחק הגדול ביותר שצלחו שחיינים ישראלים באותה העת.

ב-22 באוגוסט 1957 ניסתה בורנשטיין לצלוח את תעלת למאנש (34 ק"מ) ובכך להיות הצולחת הישראלית הראשונה, אך היא לא הצליחה לסיים את המשימה ופרשה לאחר 13 שעות וחצי, כ-12.8 ק"מ מהחוף של דובר, בריטניה. למרות שנאלצה לעלות על הסירה לפני שהגיעה לחוף, עדיין היא זכתה במקום השלישי בתחרות בזכות המיקום שלה במים בזמן שהמשחה הופסק. היא זכתה בפרס של אלף פאונד, וגם כלב דני ענק מתנה, שחזר איתה באוניה לישראל.

ראו גם
------

* שחיית מרתון במים פתוחים

קישורים חיצוניים
----------------

* דן פחטר, צליחת הלמנש ממעוף הציפור, דבר, 28 באוגוסט 1957
* עמוס גורדון, עדנה "שבויית האהבה"... מעריב, 21 באוגוסט 1958

הערות שוליים
------------

1. 1 2  שתי צעירות צלחו את הכנרת לאורכה, על המשמר, 24 באוקטובר 1954
2. 1 2  א. חלד, מהכרמל לצוקי ראש הנקרה, דבר, 25 ביולי 1956
3. 1 2  י. פינקלסטון, עדנה בורנשטיין נמשתה מהתעלה לאחר 13 וחצי שעות, מעריב, 22 באוגוסט 1957
4. ↑  הצלחה גדולה לעדנה בורנשטיין למרות שהפסיקה צליחת הלמנש, דבר, 23 באוגוסט 1957
5. ↑  א. חלד, שניים צלחו מחיפה לראש הנקרה, מעריב, 22 ביולי 1956
6. ↑  עדנה בורנשטיין בטלביזיה, חרות, 21 באוגוסט 1957
**טירת אשפורד** (באנגלית: **Ashford Castle**) היא טירה מבוצרת מתקופת ימי הביניים בקרבת העיר קונג, במחוז גולוויי שבאירלנד. הטירה ממוקמת על שפכו של נהר קונג לאגם (לוך) קוריב. המקום מהווה עתה בית מלון.

היסטוריה
--------

הטירה נבנתה בשנת 1228 בידי בית ברק האנגלו-נורמני, לאחר תבוסתם למשפחת אוקונר, מבית קונכט המלכותי. אנשי בית ברק בנו עוד מספר טירות ברחבי אירלנד, ואף אחת קרובה לשפכו של נהר קוריב לים והעיר גולוויי, אך טירת אשפורד היא הגדולה שבהן והיא היוותה את מעוזם העיקרי.

לאחר יותר משלוש מאות וחמישים שנים, עברה הטירה לבעלות לורד בינגהם, מושל קונכט, לאחר קרבות קשים בשנת 1589.

בשנת 1852 רכש את הטירה בנג'מין לי גינס, בן למשפחת גינס, יצרנית הבירה האירית המפורסמת גינס. גינס שיפץ את הטירה: הרחיב את שטחה עד לשטח של 110 קילומטרים רבועים[דרוש מקור], בנה תוספת בסגנון ויקטוריאני ונטע אלפי עצים. בנו של גינס, ארתור, שהיה גנן חובב, המשיך את פיתוח האזור, עיצב את הגנים ועודד את השיט באגם ובתעלה. עידוד השיט תרם לפיתוח המסחר באזור.

בשנת 1939 נמכרה הטירה, ונואל האגרד, הבעלים החדש, הפך אותה למלון יוקרתי. בשנת 1970 נמכרה הטירה שוב, לידי ג'ון מולכני, שהכפיל את שטחה, בנה את מסלול הגולף ופיתח את אדמותיה וגניה של הטירה.

בשנת 1952 צולם בטירה ובסביבתה סרט קולנוע, האדם השקט, בכיכובו של ג'ון ויין.
בשנת 1985 קבוצה של משקיעים אירים - אמריקנים רכשה את הטירה ומכרה אותה לאיש עסקים אירי מקומי בשנת 2007 בסכום של 50 מיליון אירו.

הטירה נחשבת לאתר נופש איכותי במיוחד, ואירחה במהלך השנים שועי עולם ואמנים רבים כדוגמת רונלד רייגן בעת כהונתו כנשיא ארצות הברית, ג'ורג' החמישי, מרי מטק, הנסיך אדוארד, טד קנדי, רנייה השלישי, נסיך מונקו ואשתו גרייס קלי, ג'ון לנון, רינגו סטאר, הארי בלפונטה, בראד פיט, פירס ברוסנן (ששכר את הטירה על מנת להתחתן בה) ועוד רבים אחרים.

בטירה נמצא כיום בית הספר של אירלנד לאילוף בזים ויש בה בית ספר לרכיבה על סוסים ובית ספר לדיג.

* רונלד רייגן בטירת אשפורדרונלד רייגן בטירת אשפורד
* שער הכניסה לשטחי הטירהשער הכניסה לשטחי הטירה

קישורים חיצוניים
----------------

ויקישיתוף מדיה וקבצים בנושא **טירת אשפורד** בוויקישיתוף
* 

* אתר האינטרנט הרשמי של טירת אשפורד
* טירת אשפורד, ברשת החברתית טוויטר
* פיני איתן, שנת מלכים באירלנד, באתר ynet, 13 בדצמבר 2006
* אתר הטירה
* סיור בטירה (אורכב 20.06.2010 בארכיון Wayback Machine)
המונח "עירוני קריית אתא" מפנה לכאן. לערך העוסק בקבוצת כדורסל, ראו עירוני קריית אתא (כדורסל).

**מכבי עירוני קריית אתא** היא מועדון כדורגל מהעיר קריית אתא. הקבוצה היא המשכה של קבוצת מכבי עכו שעברה לקריית אתא בשנת 2000. הקבוצה שיחקה במשך שנים בסוף שנות ה-90 בליגת המשנה (אז הליגה הארצית) אך מעולם לא העפילה אל ליגת העל.

בשנת 2020 התאחדה הקבוצה הבוגרת של המועדון עם הקבוצה הבוגרת של מכבי צור שלום למכבי עירוני קריית אתא ביאליק.

היסטוריה
--------

### מכבי עכו

הקבוצה החלה את דרכה באמצע שנות ה-70, כאשר איש העסקים העכואי ברוך אופיר, שהיה בזמנו הפנוי שוער כדורגל חובב, הקים את קבוצת הכדורגל "מכבי עכו" על חורבות קבוצת "הנוער העובד והלומד עכו", ששיחקה בליגה ד'. מכבי עכו חסתה במשך שנים בצלה של הפועל עכו, הקבוצה המובילה בעיר שנהנתה מקהל אוהדים רב יותר ומתמיכת מוסדות ההסתדרות. מכבי עכו שיחקה במשך שנים בליגות נמוכות, והתבססה על שחקנים שהגיעו לקבוצה בעיקר מערי הצפון והגליל המערבי. בסוף  שנות ה-80 החלה מכבי עכו להתקדם במעלה הליגות, והעפילה עד לליגה הארצית, וזאת במקביל לירידת קרנה של הפועל עכו. מכבי עכו עקפה את הפועל עכו והפכה לקבוצה הבכירה של העיר. כוכב הקבוצה באותן שנים היה סמי עייש, אשר גם אחיו שיחק בקבוצה. לצדם שיחקו שחקנים נוספים, שהגיעו לקבוצה מיישובים כמו שלומי, מעלות, נהריה, כרמיאל והקריות. עונת 1999/2000 הייתה העונה האחרונה שבה הקבוצה נקראה מכבי עכו.

### מכבי עירוני קריית אתא

למרות היותה הקבוצה המייצגת של העיר - טענו אנשי מכבי, כי העירייה המקומית מפלה אותם לרעה למול הפועל. בשנת 2000 החליט יו"ר מכבי עכו ברוך אופיר להעביר את הקבוצה מעכו לקריית אתא, ושם הקבוצה שונה ממכבי עכו למכבי עירוני קריית אתא. לתושבי קריית אתא זאת הייתה הזדמנות לקבל קבוצת כדורגל חדשה בעירם, לאחר שקבוצת הפועל קריית אתא, ששיחקה בשנות ה-80 בליגה א', התפרקה מספר שנים קודם לכן. בשנה הראשונה לקיומה שיחקה קריית אתא בליגה הלאומית, ואף הובילה את הטבלה למשך מספר מחזורים בתחילת העונה. את הקבוצה אימן שחקן הפועל עכו לשעבר מומי זפרן. הקבוצה לא הצליחה להמשיך את המומנטום החיובי שלה מפתיחת העונה. היא הלכה והתדרדרה ואף הפסידה 6:1 למכבי אחי נצרת. הקבוצה לא הצליחה למשוך קהל אוהדים מקריית אתא, ובסיום העונה נשרה לליגה הארצית.

בשנת 2005 הייתה אמורה הקבוצה לרדת לליגה א', לאחר שסיימה במקום הלפני האחרון. אולם, הקבוצה נשארה בכל זאת בליגה בגלל האיחוד בין הכח מכבי רמת גן למכבי רמת עמידר, דבר אשר יצר מקום ריק בליגה הארצית, אותו מלאה הקבוצה.

הקבוצה נשארה בליגה הארצית עד לעונת 2007/2008, בסיומה חזרה לליגה הלאומית ובנוסף לכך זכתה בגביע הטוטו לארצית. בחלוף עונה סיימה הקבוצה אחרונה בליגה הלאומית, ועקב ביטול הליגה הארצית נשרה הקבוצה היישר לליגה א', שחזרה להיות הליגה השלישית. את עונת 2010/11 סיימה בחלק העליון של הטבלה, אך לא העפילה לליגה הלאומית.

ב-27 ביולי 2020, הקבוצה התאחדה עם מכבי צור שלום. הקבוצה הבוגרת חדלה להתקיים בפני עצמה, בעוד קבוצות הילדים והנוער נשארו כשני מועדונים נפרדים. הקבוצה הבוגרת החדשה מאז נקראת מכבי עירוני קריית אתא ביאליק.

תארים
-----

**גביע הטוטו לליגה הארצית (1)**: 2007/2008

קישורים חיצוניים
----------------

* 

* מכבי עירוני קריית אתא, ברשת החברתית פייסבוק
* 

* מכבי עירוני קריית אתא באתר ההתאחדות לכדורגל בישראל

הערות שוליים
------------

1. ↑  איחוד היסטורי בין הקבוצות מכבי צור שלום ומכבי קריית אתא הוליד קבוצה משותפת, באתר חיפה קריות, 27 ביולי 2020
**מכבי עירוני נתיבות** היא קבוצת כדורגל ישראלית מהעיר נתיבות, המשחקת בליגה ב' דרום ב'. הקבוצה מארחת באצטדיון נתיבות המכיל 3,250 מקומות ישיבה.

היסטוריה
--------

סמל הקבוצה עד 2022
הקבוצה נוסדה בשנת 2002. לאחר שקבוצת הפועל נתיבות (ששיחקה בליגה א' בשנות ה-50) התפרקה סופית בשנת 2001. בסיום עונת 2003/2004 העפילה לראשונה בתולדותיה לליגה ב'. בתום עונת 2006/2007 העפילה הקבוצה לראשונה לליגה א'.

בעונת 2008/2009 (בהדרכת המאמן אהוד כחילה) הייתה הקבוצה על סף העפלה לליגה הלאומית, אך בעקבות הפסד למכבי באר שבע סיימה במקום השני. באותה עונה הגיעה הקבוצה עד סיבוב ט' של גביע המדינה, בו הוגרלה נגד הפועל עכו מליגה הלאומית. המשחק נערך בנתיבות לעיני 5000 אוהדים והסתיים בתוצאה 0-3 להפועל עכו.

בעונת 2009/2010 הגיעה הקבוצה עד סיבוב ח' של גביע המדינה, בו הפסידה 0–1 להפועל באר שבע משער של מאור מליקסון לקראת סיום המשחק. בעונת 2010/2011 הקבוצה הגיעה בפעם השנייה ברציפות לסיבוב ח' והפסידה 0–1 לסקציה נס ציונה מהליגה הלאומית.

בסיום עונת 2011/12 סיימה הקבוצה במקום ה-14 שאילץ אותה להתמודד במשחק מבחן מול הפועל אזור מליגה ב' כדי להישאר בליגה א'. אזור ניצחה את נתיבות 0–1, הורידה אותה לליגה ב' ועלתה במקומה לליגה א'. בכך נפרדה מכבי עירוני נתיבות מליגה א' וירדה חזרה לליגה ב' לאחר 5 שנים.

לאחר מספר ניסיונות לעלות בחזרה לליגה א', הגיעה הקבוצה בתום עונת 2016/2017 למשחקי המבחן להישארות בליגה ב' ונחלצה בזכות ניצחון מול בית"ר יבנה.

בעונת 2021/2022 הגיעה הקבוצה לפלייאוף ממנו מגיעים לליגה א׳ אך הודחה בגמר המחוזות בבעיטות הכרעה לקבוצה מכבי עמישב פתח תקווה

לקראת עונת 2022/2023 מונה אוהד יוסף למאמן הקבוצה, אולם כחודש לאחר המינוי התפטר יוסף מתפקידו. במקומו מונה סתיו אלימלך, אשר פוטר בהמשך עקב חוסר שביעות רצונה של ההנהלה מתוצאות הקבוצה, על אף מיקומה אשר דאז אשר הוביל לפלייאוף העלייה. במקומו של אלימלך כמאמן הקבוצה מונה מוטי עטר.

שחקני עבר
---------

* אבי מלכה
* עאטף אבו בילאל
* אורן פחימה
* אלירן זראי
* איציק פרץ
* אייל עבד

קישורים חיצוניים
----------------

* 

* מכבי עירוני נתיבות באתר ההתאחדות לכדורגל בישראל
* אביעד פוהורילס ודוד ג'רבי, באבא של קבוצה, באתר nrg‏, 10 בדצמבר 2008

הערות שוליים
------------

1. ↑  העולות והיורדות לעונת 2003/4, פיני קינן באתר "ההתאחדות לכדורגל"
2. ↑  הגרלת משחקי סיבוב ט' בגביע המדינה, באתר "ההתאחדות לכדורגל" 1 בפברואר 2009
3. ↑  מערכת ONE, ‏נתיב לשלב הבא: 0:1 להפועל ב"ש על נתיבות, באתר ONE‏, 9 בפברואר 2010
4. ↑  בית"ר יבנה קרסה בהארכה, הפסידה לנתיבות וירדה לליגה ג', באתר "myavne" 21 באפריל 2017
**פולינמיים** (שם מדעי: Polynemidae) היא משפחת דגים מסדרת הדקראים החיים בימים ובאוקיינוסים הטרופיים ברחבי העולם. הם קרובים רחוקים של הצניניתיים אך הם מזכירים במראם את הקיפוניים.

מאפיינים
--------

דגים אלה משתנים בגודלם מאורך 11 סנטימטרים אצל המין *Parapolynemus verekeri* למעל 2 מטר ומשקל 145 ק"ג אצל המין הגדול ביותר, אליותרונמה טטרדקטילום. הם בעלי סנפירים גבוהים ובעלי זיזי סנפירים היורדים מחזם ויוצרים מעין זקן המשתלשל מטה או אצל כמה מינים לכל הכיוונים. לסתותיהם גדולות אך בעלות שיניים לא מפותחות. צבעם אפור כהה, אפור עד כסוף. 

מינים אלו חיים ברחבי שוניות אלמוגים וחופים שונים חוליים וסלעיים. כמה מינים חיים גם במים מליחים ואף במים מתוקים. הם חשים בטרף הכולל מיני דגים אחרים וסרטנים בעזרת זיזי הסנפירים. 

חלק מהמינים משמשים כדגי מאכל. המינים הגדולים ביותר נידוגים גם למטרות ספורט.

סוגים
-----

* *Eleutheronema*
* *Filimanus*
* סוג ומין יחיד *Galeoides decadactylus*
* סוג ומין יחיד *Leptomelanosoma indicum*
* סוג ומין יחיד *Parapolynemus verekeri*
* סוג ומין יחיד *Pentanemus quinquarius*
* *Polydactylus*
* *Polynemus*

קישורים חיצוניים
----------------

ויקישיתוף מדיה וקבצים בנושא **פולינמיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* פולינמיים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007563255005171

 |
**אלכסנדר באומיוהאן** (בגרמנית: **Alexander Baumjohann**; נולד ב-23 בינואר 1987 בואלטרופ שבגרמניה המערבית) הוא כדורגלן גרמני המשחק בסידני מליגת העל האוסטרלית בעמדת הקשר.

קריירת מועדונים
---------------

באומיוהאן החל לשחק בשנת 2000 בקבוצת הנוער של שאלקה 04, ועלה לקבוצה הבוגרת בשנת 2005. באומיוהאן לא השתלב בקבוצה הבוגרת, בה שיחק פעמיים בלבד עד לשנת 2007, ושיחק בעיקר בקבוצת המילואים של שאלקה, אך רשומה לזכותו זכייה בגביע הליגה הגרמנית עם שאלקה 04, בשנת 2005. בפגרת החורף של עונת 2006/07 עבר באומיוהאן לבורוסיה מנשנגלדבך, גם שם שיחק במקביל הן בקבוצה הבכירה והן בקבוצת המילואים. בעונת 2008/09, עונה בה חזרה בורוסיה מנשנגלדבך לבונדסליגה לאחר שנה אחת בבונדסליגה השנייה, באומיוהאן תפס מקום קבוע בהרכב הקבוצה, צבר 28 הופעות בבונדסליגה, הבקיע שלושה שערים והציג יכולת טובה. יכולת זו גררה התעניינות ממועדונים גדולים, ובאומיוהאן חתם לקראת עונת 2009/10 בבאיירן מינכן. באומיוהאן לא השתלב במועדון הבווארי, ושיחק שלוש פעמים בלבד בבונדסליגה ושלוש פעמים בקבוצת המילואים, בנוסף להופעה אחת בגביע הגרמני, וחזר כבר לאחר חצי עונה לשאלקה 04. בשאלקה שיחק באומיוהאן במשך שתי עונות וחצי, לרוב בקבוצה הבכירה, אך לעיתים גם בקבוצת המילואים. עם שאלקה זכה באומיוהאן בגביע הגרמני בעונת 2010/11 לאחר ניצחון 5-0 בגמר על דיסבורג, בו לא שותף. באומיוהאן זכה באותה שנה גם במשחק הסופר קאפ הגרמני, לאחר ניצחון בגמר על בורוסיה דורטמונד בבעיטות הכרעה, לאחר 0-0 בתום 90 דקות. באומיוהאן הוחלף במשחק זה בדקה ה-89. 

בעונת 2012/13 עבר באומיוהאן לשחק בקייזרסלאוטרן ששיחקה אז בליגת הבונדסליגה השנייה. באומיוהאן הציג עונה טובה, וקבוצתו סיימה את העונה במקום השלישי והגיעה למבחני העלייה מול הופנהיים, בהם הפסידה ונשארה בבונדסליגה השנייה. בתום עונה זו עבר באומיוהאן להרטה ברלין. בשתי עונותיו הראשונות בקבוצה מיעט באומיוהאן לשחק, ואף החמיץ את כל עונת 2014/15 עקב קרע ברצועה הצולבת, אך בעונת 2015/16 הפך לשחקן הרכב בהרטה ברלין. בעונת 2016/17 מיעט מאוד לשחק עקב ריבוי פציעות, ובתום העונה שוחרר מהקבוצה.

בקיץ 2017 חתם באומיוהאן בקוריטיבה מליגת העל הברזילאית, אליה עבר על מנת להתגורר בברזיל עם אשתו הברזילאית.

בשנת 2018 הוא עבר לשחק באוסטרליה ובשנת 2021 זכה עם קבוצתו סידני באליפות ליגת העל האוסטרלית.

קריירה בינלאומית
----------------

לבאומיוהאן שתי הופעות במדי נבחרת גרמניה בכדורגל עד גיל 21, אך הוא מעולם לא זומן לנבחרת גרמניה הבוגרת.

תארים
-----

עם שאלקה 04:

* הגביע הגרמני: 2010/11
* הסופר קאפ הגרמני: 2011
* גביע הליגה הגרמנית: 2005

עם סידני

* אליפות ליגת העל האוסטרלית בכדורגל: 2021

קישורים חיצוניים
----------------

ויקישיתוף מדיה וקבצים בנושא **אלכסנדר באומיוהאן** בוויקישיתוף
* אלכסנדר באומיוהאן, ברשת החברתית טוויטר
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלכסנדר באומיוהאן"**.
**מרקוס פוריוס קאמילוס** (לטינית: Marcus Furius Camillus; סביבות 446 לפנה"ס - 365 לפנה"ס) מצביא רומאי מהולל והאדם שנחשב במסורת הרומית כ"מייסדה השני של רומא" וכ"רומולוס השני".

המקורות העיקריים על חייו ופועלו של קאמילוס הם טיטוס ליוויוס ופלוטרכוס. אף על פי שרבים מהפרטים המתוארים עליו נחשבים בעיני המחקר המודרני כאגדיים, הדעה הרווחת היא שהוא היה דמות היסטורית אמיתית ושהתיאור של מעשיו נכון באופן כללי.

חייו
----

קאמילוס נולד למשפחה פטריקית מיוחסת. הוא היה בין הבולטים שבמנהיגי הרפובליקה הרומית במאות החמישית והרביעית לפנה"ס ובין השאר כיהן כטריבון קונסולרי שש פעמים, כדיקטטור חמש פעמים וזכה בעריכתם של שישה מצעדי ניצחון לכבודו. בשנותיה האחרונות של המלחמה בוויי פיקד קאמילוס על הצבא הרומי וניצח על כיבוש וחורבן העיר בידי הרומים בשנת 396 לפנה"ס.

לאחר שריפת רומא בידי הגאלים בשנת 387 לפנה"ס מונה קאמילוס לדיקטטור פעם נוספת. כאשר הועלתה הצעה לנטוש את רומא השרופה ולהתיישב מחדש בויי, הוביל קאמילוס את ההתנגדות למהלך זה ואת בנייתה מחדש של רומא. לפי המסורת הרומית קאמילוס אף יצא אחרי הגאלים הנסוגים מרומא, והחזיר את הזהב שניתן להם כשוחד בתמורה לנסיגתם. סיפור זה נחשב כמפוקפק בעיני המחקר המודרני. חורבנה הזמני של רומא הוביל להתמרדות כללית ברומא, בעיקר על ידי האטרוסקים, קאמילוס הצליח לדכא מרידות אלה במהירות ולהחזיר לרומא את מעמדה הקודם. בשנת 367 לפנה"ס הכה צבא בראשותו של קאמילוס את הגאלים ליד אלבה.

קאמילוס פעל רבות כדי לפשר בין הפטריקים והפלבאים ולפי המסורת הרומית אף הקים בשנת 367 מקדש לכבוד "קונקורדיה", שמשמעותה אחדות לבבות, כדי לציין את סיומו של המאבק הבין מעמדי בין הפטריקים והפלבאים.

קאמילוס מת ממחלת הדבר בשנת 365 לפנה"ס.

קישורים חיצוניים
----------------

ויקישיתוף מדיה וקבצים בנושא **מרקוס פוריוס קאמילוס** בוויקישיתוף
* מרקוס פוריוס קאמילוס, באתר אנציקלופדיה בריטניקה (באנגלית)
* מרקוס פוריוס קאמילוס, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  מרקוס פוריוס קאמילוס באתר www.roman-empire.net.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007274798905171
* BIBSYS: 1615358755670
* BNE: XX1255250
* BnF: cb14451157x (data)
* GND: 118668110
* ISNI: 0000 0000 9197 3596
* LCCN: n80089831
* NKC: jn20000700273
* NLG: 340876
* NSK: 000358752
* NTA: 137189079
* SELIBR: 182716
* SUDOC: 131174703
* VcBA: 495/294295
* VIAF: 32790362
* WorldCat: lccn-n80089831

 |
**עדנאן חוסיין אל-חמדאני** (בערבית: **عدنان الحمداني**; 1940 – 1979) היה פוליטיקאי עיראקי חבר מפלגת הבעת' וסגן ראש ממשלת עיראק. הוצא להורג ב-1979 לאחר שהואשם כי עמד בראש הפיכה בתכנון סוריה כנגד שלטונו החדש של סדאם חוסיין.

ביוגרפיה
--------

בן למשפחה שיעית וחברו הקרוב של סדאם חוסיין, עם ההפיכה של מפלגת הבעת' ב-1968 התמנה לתפקיד בכיר במערך הפקת הנפט הלאומי של עיראק, ב-1970 ניהל את משרד הנשיא וב-1972 השלים את מהלך הלאמת תעשיית הנפט העיראקית. מ-1977 נטל חלק במועצת פיקוד המהפכה, שהנהיגה את המדינה, וב-1978 התמנה כסגן ראש הממשלה.

בסוף 1979 לאחר שסדאם חוסיין תפס את השלטון, נפל עדנאן למרות ידידותו רבת השנים עם סדאם, קרבן לטיהורים הפנימיים בשלטון, הוא הואשם שעמד בראש התארגנות שלוותה בידי מפלגת הבעת' הסורית היריבה, להחלפת השלטון בעיראק. יחד עם חבריו נידון למוות, הם נאלצו לבצע ביקורת עצמית למול מצלמות הטלוויזיה העיראקית הממלכתית ששידרה את הדברים מאוחר יותר. והוצאו להורג.

לקריאה נוספת
------------

* **הפצצה האיסלאמית**, מאנגלית: דפנה לוי, ירושלים: אדם, 1982, עמ' 219 (המהדורה העברית של Weissman, Stephen ‘Steve’; Krosney, Herbert (1981), The Islamic bomb: the nuclear threat to Israel and the Middle East, New York, NY: Times Books. מסת"ב 978-0-8129-0978-4).
**אילוזאוריני** (שם מדעי: **Aeolosaurini**) היא קבוצה של דינוזאורים זאורופודים מקבוצת הטיטאנוזאורים מהקבוצה הגדולה ליתוסטרוטיה. קבוצת טיטאנוזאורים אלה התקיימו רק בקרטיקון העליון שלפני 93 עד 66 מיליון שנה מזמננו ונכחדו עם הכחדת הקרטיקון הגדולה. הקבוצה נקראת על שם הסוג איילוזאורוס, הקרוי על שם איולוס מהמיתולוגיה היוונית. בקבוצה זו סוגים מעטים, שמרביתם התגלו במשך המאה ה-21 באמריקה הדרומית, כשמרביתם התגלו בארגנטינה וברזיל. טקסון זה סווג ב-2004 בידי קבוצה של ארבעה חוקרים שגילו רמזים על קירבה בין הטיטאנוזאורים של אמריקה הדרומית.

לבני הקבוצה ישנם מספר עיצובים מאפיינים, כמו חוליות צוואר זוויתיות, מבנה קשתי של הצוואר וזנבות קצרים יחסית. עם זאת הם היו בעלי שרירים רבים יותר בצוואר, אך קטנים ונמוכים יותר.

הקבוצה בעבר הייתה משפחה עצמאית - **אאולוזאוריים** (Aeolosauridae), אך היא התבטלה. כמה מסוגי הקבוצה השתייכו למשפחת הסלטזאוריים במקור. עם זאת מספר מדענים טוענים שהיא לא תקפה ומשייכים סוגים אלה לסלטזאוריים או כקבוצות ללא מקור של הקבוצה ליתוסטרוטיה.

מיון
----

* סוג איילוזאורוס (*Aeolosaurus*)
* סוג *Gondwanatitan*
* סוג *Overosaurus*
* סוג *Maxakalisaurus*
* סוג *Panamericansaurus*
* סוג *Shingopana*

יש הקושרים לקבוצה את האופיסטוקוליקאודיה או הרפטוזאורוס, אך אין על כך הסכמה מדעית.

קישורים חיצוניים
----------------

ויקישיתוף מדיה וקבצים בנושא **אילוזאוריני** בוויקישיתוף
בתקשורת נתונים, **שקע** (באנגלית: **Network socket**) הוא נקודת קצה (endpoint) עבור זרם נתונים בתקשורת בין תהליכים על גבי רשת מחשבים. כיום רוב התקשורת בין מחשבים מבוססת על ה-Internet Protocol; לפיכך רוב השקעים הם מסוג **Internet socket**.

**socket API** הוא ממשק תכנות יישומים המסופק בדרך כלל על ידי מערכת ההפעלה, ומאפשר ליישומי תוכנה לשלוט ולהשתמש בשקעים. ממשקי תכנות יישומים ל-Internet socket בדרך כלל מבוססים על התקן של Berkley sockets.

**כתובת שקע** (**socket address**) היא שילוב של כתובת IP ומספר פורט. ניתן להקביל זאת לשיחת טלפון שבה כל קצה מזוהה על ידי מספר טלפון וקידומת מסוימת. בהתבסס על כתובת זו, internet sockets מספקים חבילות נתונים (data packets) נכנסות אל התהליך או התהליכון המתאים של יישום.

סקירה
-----

צילום מסך של הרצת הפקודה Netstat להצגת השקעים הפעילים ב-Windows 7
internet socket מאופיין על ידי צירוף ייחודי של הבאים:

* כתובת שקע מקומית (local socket address): כתובת IP מקומית ומספר פורט.
* כתובת שקע מרוחקת (remote socket address): קיימת רק עבור שקעים מבוססי TCP. כתובת זו נדרשת מאחר ששרת TCP יכול לשרת כמה לקוחות במקביל. השרת יוצר שקע אחד עבור כל לקוח, ושקעים אלה חולקים את אותה כתובת שקע מקומית.
* פרוטוקול: אחד מהפרוטוקולים של שכבת התעבורה, כדוגמת UDP ,TCP או אחר.

שקע ספציפי מזוהה על ידי מערכת ההפעלה והתוכנית שיצרה אותו, באמצעות מספר שלם ייחודי הנקרא *socket identifier* או *socket number*. מערכת ההפעלה מעבירה את חבילות ה-IP הנכנסות אל התוכנית המתאימה באמצעות חילוץ המידע אודות הכתובת של השקע מתוך הכותרות (headers) של פרוטוקול ה-IP ושל פרוטוקול התעבורה, ומסירה את הכותרות מהנתונים של שכבת היישום.

במסמך ה-Request for Comments, Internet Standards של ארגון ה-IETF, כמו גם בספרי לימוד רבים, המושג socket מתייחס לישות המזוהה על ידי מספר שקע (socket number) ייחודי. בספרי לימוד אחרים, המושג socket מתייחס לכתובת שקע מקומית, כלומר "השילוב של כתובת IP ומספר פורט".

ההגדרה המקורית של socket מתוך RFC 147 משנת 1971, בהתייחס ל-ARPANET: 

> 
> ה-socket מוגדר כמספר בייצוג של 32 סיביות, כאשר מספרים זוגיים מזהים שקעים מקבלים ומספרים אי-זוגיים מזהים שקעים שולחים.
> 
> 
> 
> 

 עם זאת, כיום התקשורת בין שקעים היא דו-כיוונית.

במערכות הפעלה דמויות יוניקס ובמערכות הפעלה Microsoft Windows, ניתן להשתמש בכלי שורת הפקודה `netstat` על מנת לקבל את רשימת כל השקעים המבוססים (established sockets) ומידע נלווה נוסף.

ראו גם
------

* תקשורת מחשבים - מונחים
* מודל ה-OSI
* TCP/IP
* Session

קישורים חיצוניים
----------------

* All About Sockets - מתוך המדריך הרשמי לשפת Java באתר של Oracle. (באנגלית)

הערות שוליים
------------

1. ↑  לדוגמה פורט 53 בפרוטוקול TCP, ופורט 53 בפרוטוקול UDP הם שקעים שונים ונפרדים.
**ניל רובינסון** (באנגלית: **Neil Robinson**‏; 20 באפריל 1957 – 24 בנובמבר 2022) היה כדורגלן אנגלי ששיחק בעמדות מגן וקשר.

ביוגרפיה
--------

רובינסון נולד בוולטון (אנ') ליברפול, אנגליה. הצעיר מבין שבעת ילדיהם של ג'יימס ואתל. כשהיה בין שנתיים, אביו נפגע בתאונת עבודה שהותירה אותו משותק מהצוואר ומטה. בגיל חמש, עבר עם משפחתו להתגורר בצ'שייר. בשנת 1971 עבר עם משפחתו להתגורר בליברפול. בשנת 1972, בגיל 15, עזב את ספסל הלימודים.

בין השנים 1976–1979 היה שחקן קבוצת אברטון והשתתף במסגרתה ב-21 משחקים. בשנת 1979 עבר לשחק בקבוצת סוונסי סיטי. עם קבוצה זו, זכה פעמיים בגביע הוולשי (אנ')‏ בשנים 1981 ו-1982. בשנת 1984, עבר לשחק בקבוצת גרימסבי טאון וזכה בה בתואר שחקן המועדון של השנה. ביולי 1988 עבר לשחק בקבוצת דרגלינטון (אנ') בה שיחק עד לשנת 1990. לאחר פרישתו מהכדורגל, החל לעבוד בענף המחשבים.

בגיל 13, בשנת 1970, אימץ רובינסון אורח חיים צמחוני לאחר שצפה בסרט דוקומנטרי בו שבט באמזונאס שיסף גרונה של פרה כאקט פולחני. בגיל 23, בשנת 1980, אימץ אורח חיים טבעוני והיה בכך לשחקן הכדורגל המקצועני הטבעוני הראשון בעולם. רובינסון השתתף באירועים שונים לקידום אורח חיים טבעוני.

רובינסון נפטר ב-24 בנובמבר 2022. בנו הוא שחקן הכדורגל ניל דייוויד רובינסון (אנ').

קישורים חיצוניים
----------------

* 

* אתר האינטרנט הרשמי של ניל רובינסון (באנגלית)
* ניל רובינסון, ברשת החברתית פייסבוק

* פרופיל, באתר Transfermarkt
* Neil Robinson, evertonfc
* On the ball, Neil Robinson talks about what it's like to be a vegan professional footballer, The Vegan Summer 1985, Page 15

הערות שוליים
------------

1. 1 2  Neil Robinson, about, neilrobinsonvegan.com
2. 1 2  SWANSEA CITY TOP-FLIGHT JACKS NEIL ROBINSON, swanseacity.com, 7 Sep 2015,
**אילהאם מאמדגסאן אוגלי רהימוב** (באזרית: **İlham Məmmədhəsən oğlu Rəhimov**; נולד ב-14 בינואר 1951, מחוז טובוז, אזרבייג'ן) הוא מיליארדר ממוצא אזרי, משפטן ופרופסור.

ביוגרפיה
--------

נולד ב-14 בינואר 1951 במחוז טובוז שבאזרבייג'ן הסובייטית. בשנים 1970–1975 התחנך בפקולטה למשפטים של אוניברסיטת לנינגרד. בשנים 1975–1978 היה סטודנט לתואר שני בחוג למשפט פלילי באוניברסיטה זו. בתקופה זו הוא התחבר לולדימיר פוטין שלמד איתו. מאז הם חברים קרובים.

בשנת 1978 קיבל תואר דוקטור למשפטים ופרופסור המחלקה למשפט פלילי באוניברסיטת לנינגרד, שימש כיו"ר המועצה הראשית למדעי המשפט במשרד ההשכלה והמדעים של רוסיה. בשנת 1988 הוא הגיש את עבודת הדוקטורט שלו באוניברסיטת לנינגרד והיה לרופא הצעיר ביותר למדע בתחום המשפט הפלילי במרחב הפוסט-סובייטי. מאז 1996, פרופסור.

מזא שנת 1999 הוא פעיל ברוסיה בתחומים שונים ובתמיכת חברו הוותיק ולדימיר פוטין. הונו מוערך בכ-חצי מיליארד $.

בשנת 1996 הוא פעל להגנתו של ראסול גוליאב שהיה יושב ראש הפרלמנט אך הואשם בחתרנות. בסופו של דבר גולייב נאלץ לעזוב את אזרבייג'ן. בשנת 2002 רחימוב בעצמו ניסה להיבחר לפרלמנט האזרי אך ללא הצלחה.

פעילות מדעית
------------

הוא החל את פעילותו המדעית כחוקר זוטר במכון לפילוסופיה ומשפט של האקדמיה למדעים באזרבייג'ן, ואז עבד תקופה ארוכה כראש מחלקה במשרד המשפטים האזרי.

בשנים 1982–1992 עבד כראש מחלקת חקיקה במשרד המשפטים ועבד בלשכת השר. בתקופה זו הכין טיוטות רבות של חוקים נורמטיביים וכן מסקנות בנושא חקיקה. בשנים 1992–1996 עבד כמנהל מכון המחקר למומחיות מדעית, מדע פלילי וקרימינולוגיה.

בשנים 1996–2000 לימד משפטים במוסדות חינוך גבוהים שונים והיה גם סגן הרקטור לעניינים מדעיים במכללה הדיפלומטית הגבוהה (כיום אוניברסיטת "יוראסיה" בעיר באקו).

הוא מחברם של כמאה מאמרים מדעיים בנושא משפט פלילי, דיני עבודה וכן כמה מאמרים המוקדשים לבעיות יסודיות של חקיקה והליכים משפטיים. הוא המחבר הראשון של תפיסת הרפורמה במערכת המשפט באזרבייג'ן, שהוכן בשנת 1993. בשנת 1994 הכין תוכנית ממלכתית למאבק בפשע. ב-18 באפריל 2004 הוא נבחר כאקדמאי חבר באקדמיה הרוסית לבעיות ביטחון, הגנה ואכיפת החוק.

קישורים חיצוניים
----------------

ויקישיתוף מדיה וקבצים בנושא **אילהאם רחימוב** בוויקישיתוף
* קורות חיים

|  |  |
| --- | --- |
| בקרת זהויות עריכת הנתון בוויקינתונים | 
* GND: 1072304929
* ISNI: 0000 0000 8241 4629
* LCCN: n86094270
* NTA: 074964844
* VIAF: 58100480
* WorldCat: lccn-n86094270

 |